Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Perkančioji organizacija) vykdomo pirkimo Nr. 8166928 „Odontologinės medžiagos ir priemonės“ (toliau – Pirkimas) (Pirkimas susijęs su dinaminės pirkimo sistemos (toliau – DPS) sukūrimu) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).

Tarnyba, prevencine tvarka peržiūrėjusi Pirkimo dokumentus bei atsižvelgdama į galiojantį teisinį reglamentavimą, teikia pastabas, klausimus ir rekomendacijas (toliau – Rekomendacija) dėl Pirkimo dokumentų sąlygų.

1. Dėl informacijos skelbime apie pirkimą 
Skelbimo apie pirkimą 5.1.15 papunktyje nurodyta: „Dinaminė pirkimo sistema, kurią gali naudoti ir šiame skelbime neišvardyti pirkėjai“. Tačiau DPS sąlygų 2.2 papunktyje numatyta: „Pirkimo vykdytojo sukurtos DPS pagrindu jos galiojimo laikotarpiu bus vykdomi konkretūs pirkimai. Konkrečius pirkimus DPS vykdys ir jų pagrindu sutartis su laimėtojais sudarys tik Pirkimo vykdytojas“. Taigi, Pirkimo dokumentuose pateikta informacija apie DPS taikymą yra dviprasmiška ir prieštaraujanti viena kitai. Pažymėtina, kad jeigu yra prieštaravimų ar neatitikimų tarp skelbime apie pirkimą paskelbtos informacijos ir kitų pirkimo dokumentų sąlygų, skelbime apie pirkimą pateikta informacija laikoma teisinga (Įstatymo 35 straipsnio 3 dalis). Atsižvelgiant į tai, Tarnyba rekomenduoja pranešimu apie pakeitimus patikslinti skelbime apie pirkimą pateiktą informaciją.

2. Dėl pašalinimo pagrindų
2.1. DPS sąlygų 1 priedo „Tiekėjų pašalinimo pagrindai“ (toliau – Pašalinimo pagrindai) lentelės 3 punkte nurodyta: „<...> Laikoma, kad tiekėjas arba jo atsakingas asmuo nuteistas už aukščiau nurodytą nusikalstamą veiką, <...>“. Pažymėtina, kad Įstatymo 46 straipsnio 3 dalyje nustatytas pašalinimo pagrindas taikomas tiekėjui (fiziniam asmeniui arba juridiniam asmeniui, kitai organizacijai ar jos struktūriniam padaliniui), tačiau nėra taikomas tiekėjo atsakingam asmeniui. Todėl iš Pašalinimo pagrindų lentelės 3 punkto antrosios pastraipos, prasidedančios žodžiais „Laikoma, kad tiekėjas <...>“, turėtų būti išbraukti žodžiai „arba jo atsakingas asmuo“. Atkreiptinas dėmesys, kad siekiant padėti tinkamai suformuluoti pašalinimo pagrindų reikalavimus, Tarnyba yra parengusi ir paskelbusi atnaujintą pavyzdinę pašalinimo pagrindų lentelę. Atsižvelgiant į aukščiau išdėstytą, Tarnyba rekomenduoja peržiūrėti ir patikslinti tiekėjo pašalinimo pagrindus.
2.2. Pašalinimo pagrindų lentelės 9 punkte nustatyta: „Tiekėjas yra neįvykdęs sutarties, sudarytos vadovaujantis VPĮ arba yra netinkamai ją įvykdęs ir tai buvo esminis sutarties pažeidimas <...>“. Pažymėtina, kad Įstatymo 46 straipsnio 4 dalies 6 punkte[footnoteRef:2] nustatytas pašalinimo pagrindas apima ne tik pagal Įstatymą sudarytas sutartis, bet ir sutartis, sudarytas pagal Lietuvos Respublikos viešųjų pirkimų, atliekamų gynybos ir saugumo srityje, įstatymą, Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą, taip pat koncesijų sutartis. Atsižvelgdama į tai, Tarnyba rekomenduoja peržiūrėti ir patikslinti tiekėjo pašalinimo pagrindus taip, kad jie atitiktų galiojantį teisinį reglamentavimą. [2:  Įstatymo 46 straipsnio 4 dalis 6 punktas: „<...> tiekėjas yra neįvykdęs pirkimo sutarties, sudarytos vadovaujantis šiuo įstatymu, Viešųjų pirkimų, atliekamų gynybos ir saugumo srityje, įstatymu ar Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymu, ar koncesijos sutarties arba yra netinkamai ją įvykdęs ir tai buvo esminis sutarties pažeidimas, kaip nustatyta Civilinio kodekso 6.217 straipsnyje (toliau – esminis pirkimo sutarties pažeidimas) <...>“. ] 

2.3. Pažymėtina, kad DPS sąlygose nėra nustatyta, kaip tiekėjas turėtų įrodyti pašalinimo pagrindų nebuvimą tais atvejais, kai jo kilmės valstybėje ar kitoje atitinkamoje šalyje nėra išduodami dokumentai, patvirtinantys, kad nėra Įstatymo 46 straipsnio 1 ir 3 dalyse bei 6 dalies 2 punkte nustatytų pašalinimo pagrindų, arba kai išduodami dokumentai neapima visų minėtose nuostatose nustatytų aplinkybių. Atsižvelgiant į tai, Tarnyba rekomenduoja papildyti DPS sąlygas taisykle, reglamentuojančia atvejus ir tvarką, kada vietoj reikalaujamų dokumentų gali būti pateikiami alternatyvūs įrodymai, kai tiekėjas dėl objektyvių priežasčių negali pateikti pašalinimo pagrindų nebuvimą patvirtinančių dokumentų. Tikslinant pašalinimo pagrindų lentelę, rekomenduojama vadovautis Tarnybos parengta ir paskelbta pavyzdine pašalinimo pagrindų lentele.

3. Dėl tiekėjų kvalifikacijos reikalavimų
3.1. DPS sąlygų 2 priedo „Tiekėjų kvalifikacijos reikalavimai“ (toliau – Kvalifikacijos reikalavimai) 1 punkte prie pagrindžiančių dokumentų nurodyti dokumentai, kuriuos turi pateikti tiekėjas „<...> Užsienio (Europos Sąjungos ir Europos ekonominės erdvės valstybės narių, Šveicarijos Konfederacijos bei trečiųjų šalių) tiekėjų įgyta kvalifikacija bus laikytina atitinkančia viešojo pirkimo sąlygas, nepriklausomai nuo to, kad šio pajėgumo patvirtinimo dokumentas Lietuvoje bus išduotas po galutinės pasiūlymų pateikimo dienos. Tokiu atveju, tiekėjai turi pateikti kilmės šalyje išduoto dokumento kopiją ir prašymo išduoti teisės pripažinimo dokumentą kopiją, o iki pasirašant sutartį turės pateikti ir patį teisės pripažinimo dokumentą“. Atkreiptinas dėmesys, kad Įstatymo 51 straipsnio 4 dalyje nustatyta, jog tiekėjo teisė verstis veikla, reikalinga pirkimo sutarčiai įvykdyti, įrodoma profesinių ar veiklos registrų tvarkytojų, valstybės įgaliotų institucijų pažymomis, kaip yra nustatyta valstybėje narėje, kurioje tiekėjas registruotas, arba priesaikos deklaracija. Ši nuostata įtvirtina kitose valstybėse išduotų dokumentų pripažinimo principą ir nesudaro pagrindo reikalauti, kad užsienio tiekėjai papildomai gautų Lietuvos institucijų išduodamus teisės pripažinimo dokumentus, išskyrus atvejus, kai toks reikalavimas kyla iš specialiųjų teisės aktų. Atsižvelgdama į tai, Tarnyba rekomenduoja pakartotinai peržiūrėti ir esant poreikiui patikslinti kvalifikacijos reikalavimą pagrindžiančius dokumentus. 
3.2. Kvalifikacijos reikalavimų 1 punkto stulpelyje „Subjektas, kuris turi atitikti reikalavimą“ nurodyta: „Tiekėjas arba bent vienas tiekėjų grupės narys arba visi tiekėjų grupės nariai kartu, jeigu pasiūlymą teikia tiekėjų grupė, ar ūkio subjektas, kurio pajėgumais remiasi tiekėjas, pagal jų prisiimamus įsipareigojimus pirkimo sutarčiai vykdyti“. Pažymėtina, kad tame pačiame stulpelyje toliau yra aiškiai nurodyta, kurie subjektai ir kokia apimtimi turi atitikti kvalifikacijos reikalavimą. Atsižvelgiant į tai, manytina, kad pirmiau nurodyta sąlygos dalis yra perteklinė ir prieštarauja tame pačiame stulpelyje pateiktai informacijai apie subjektus, kurie turi atitikti kvalifikacijos reikalavimą. Todėl rekomenduojama pakartotinai peržiūrėti ir esant poreikiui patikslinti stulpelyje esančią informaciją apie subjektus, kurie turi atitikti nustatytą kvalifikacijos reikalavimą. 

4. Kiti pastebėjimai 
DPS konkretaus pirkimo sąlygų 2.7 papunktyje nustatyta: „Pirkimo vykdytojas nenumato tiesioginio atsiskaitymo su subtiekėjais galimybės“. Tarnyba pažymi, kad Įstatymo 88 straipsnio 2 dalyje nustatyta „Jeigu tai leidžiama dėl pirkimo sutarties pobūdžio, perkančioji organizacija pirkimo dokumentuose turi nustatyti tiesioginio atsiskaitymo su subtiekėjais galimybę ir tokio atsiskaitymo tvarką, kurioje, be kitų reikalavimų, turi būti nustatyta teisė tiekėjui prieštarauti nepagrįstiems mokėjimams“. Atsižvelgiant į tai, rekomenduojama pakartotinai įsivertinti Įstatymo 88 straipsnio 2 dalies teisinį reglamentavimą ir, esant poreikiui, patikslinti DPS konkretaus pirkimo sąlygų 2.7 papunktį, numatant tiesioginio atsiskaitymo su subtiekėjais galimybę ir tokio atsiskaitymo tvarką.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:3] ir 4[footnoteRef:4] dalių nuostatomis.  [3:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.“.]  [4:  „ Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 



